Det lugter af lovsjusk, når integrationsminister Inger Støjberg (V) nu erkender, at der kan skabes tvivl om hele det juridiske grundlag for at give danske statsborgere den omstridte integrationsydelse i stedet for kontanthjælp.

Det mener Johanne Schmidt-Nielsen, der er integrationsordfører for Enhedslisten. Hun har stillet spørgsmål til ministeren, efter en række jurister i Politiken har kritiseret, at det strider mod EU-retten at flytte danske statsborgere fra kontanthjælp til den lavere integrationsydelse, fordi de ikke har boet i Danmark i mere end syv ud af de seneste otte år.

»Det er da ret mystisk, at regeringen ikke har tjekket det her ret kontroversielle lovforslag med EU-retten på forhånd. Det lugter af lovsjusk. Og det er i allerhøjeste grad forståeligt, at socialrådgiverne er i vildrede i forhold til, hvordan de skal håndhæve den her lov. Den er ved at udvikle sig til et bureaukratisk monster uden lige«, siger Johanne Schmidt-Nielsen.